**Borgerråd** (på engelsk: *Citizens’ Assembly*), også kalt **borgerpanel** eller **innbyggerpanel**, er en form for deliberativt demokrati der et representativt utvalg av befolkningen samles for å diskutere en politisk sak for å komme til enighet. Medlemmene er tilfeldig utvalgt i den hensikt at de skal representere den større befolkningen. Borgerrådets medlemmer gis mulighet til å sette seg inn i saken gjennom å lytte til fagfolk og involverte parter. Medlemmene diskuterer og forsøker å komme frem til beslutninger som har bredest mulig støtte. Prosessen blir ledet av trente tilretteleggere.

Et borgerråd kan benyttes av lokale eller nasjonale myndigheter for å undersøke brede problemstillinger, og for å komme opp med nye ideer og forslag til løsninger. Det kan også benyttes til å evaluere ulike politiske muligheter og utvikle anbefalinger. Et borgerråd kan også benyttes til å få innsikt fra befolkingen om effekten av eksisterende praksis.[]

Et borgerråd kan, i likhet med en folkeavstemning, benyttes som et verktøy for å undersøke hva befolkningen mener om en sak.[]

En rapport fra OECD konkluderte med at deliberative prosesser er godt egnet til å behandle verdibaserte politiske spørsmål, komplekse problemstillinger som krever kompromisser, og langsiktige utfordringer som går utover kortsiktige insentiver. Slike prosesser er spesielt nyttige for å ta opp saker som er politisk fastlåste.

Borgerråd er blitt benyttet av myndighetene i en rekke land for å løse saker av varierende vanskelighetsgrad. Et borgerråd i Irland som ble opprettet av parlamentet i 2016 behandlet flere juridiske og politiske saker landet stod ovenfor. Disse sakene inkluderte abort, og mulighetene og utfordringene ved en aldrende befolkning. Borgerrådet kom frem til en anbefaling om å liberalisere abortlovgivningen. Forslaget ble sendt ut på folkeavstemning og ble senere vedtatt i parlamentet.[]

EU har etablert fire borgerråd som skal utarbeide anbefalinger for unionens fremtid.

I Norge har borgerråd blitt benyttet på kommunenivå både i Oslo, Bergen, Trondheim, Stavanger, Røros og Holmestrand. 

Extinction Rebellion Norge går inn for at myndighetene skal sette ned et rådgivende borgerråd.

Se også
-------

* Demokrati
* Deliberativt demokrati
* Direkte demokrati
* Representativt demokrati
* Blandingsdemokrati

Referanser
----------

1. 1 2 3 4  «Borgerpanel bidrar med klimaløsninger | SoCentral» **(engelsk)**. 22. mai 2021. Besøkt 17. juni 2022.
2. ↑  «Innovative Citizen Participation and New Democratic Institutions: Catching the Deliberative Wave». *www.oecd-ilibrary.org* **(engelsk)**. Besøkt 15. juni 2022.
3. ↑  «Citizens' Assembly 2016 - 2018». *www.citizensassembly.ie* **(engelsk)**. Besøkt 17. juni 2022.
4. ↑  «European Citizens' Panels - Conference on the Future of Europe». *futureu.europa.eu* **(engelsk)**. Besøkt 17. juni 2022.
5. ↑  «Medvirkning i småhusplanen». *Byplan - Oslo kommune* **(norsk)**. 9. mai 2022. Besøkt 15. juni 2022.
6. ↑  «Bergen kommune - Anita fikk si sin mening i byborgerpanelet». *Bergen kommune* **(norsk)**. Besøkt 17. juni 2022.
7. ↑  «Trondheim tester borgerpanel». *Trondheim 2030*. 22. juni 2020. Besøkt 15. juni 2022.
8. ↑  «Trondheimspanelet gir råd til politikerne». *Trondheim 2030*. 15. desember 2021. Besøkt 17. juni 2022.
9. ↑  «Ungt borgerpanel | Stavanger kommune». *www.stavanger.kommune.no*. 20. januar 2022. Besøkt 16. juni 2022.
10. ↑  Langseth, Marit (10. mai 2020). «30 rørosinger får si meninga si et innbyggerpanel». *Fjell-Ljom* **(norsk)**. Besøkt 17. juni 2022.
11. ↑  «Digitalt borgerpanel: Et innbyggerinnspill til arbeidet med kommuneplanens samfunnsdel 2022-2035» (PDF). Arkivert fra originalen (PDF) 19. januar 2023. Besøkt 17. juni 2022.

Kilder
------

* Debattinnlegg i *Dagsavisen 22. april 2022:* Et utvalg vanlige folk
* Norsk filosofisk tidsskrift: Et grønt demokratisk skifte?